Hof bekragtig Ruto se oorwinning in KeniaAangewese Keniaanse president William Ruto sal volgende week beëdig word. (Foto: Tony Karumba/AFP) Kenia se verslane presidentskandidaat Raila Odinga sê hy respekteer die beslissing van die hooggeregshof wat sy teenstander, William Ruto, se oorwinning in die verkiesing bekragtig het – maar hy verskil “heftig” daarvan. Maandag se hooggeregshofuitspraak bring ŉ einde aan weke lange politieke onsekerheid en is ŉ slag vir Odinga wat aangevoer het daar was verkiesingsbedrog. “Dít is ŉ eenparige beslissing. Die petisie word van die hand gewys en gevolglik verklaar ons die eerste respondent [Ruto] as aangewese president,” het hoofregter Martha Koome in die uitspraak gesê. Adj.pres. Ruto (55) het net-net tot ŉ oorwinning deurgeskraap – met minder as twee persentasiepunte – in ŉ taai stryd teen Odinga, ŉ veteraan-opposisiepolitikus wat nou deur die regerende party gesteun word. Odinga het verlede maand ŉ petisie by Kenia se hoogste hof ingedien en aangevoer hy het “voldoende bewyse” dat hy inderwaarheid die verkiesing – een van die duurste nog op die vasteland – gewen het. Stemdag het vreedsaam verloop, maar die uitslae het opruiende betogings tot gevolg gehad in gebiede waar Odinga groot steun geniet. Daar was ook vrese dat die dispuut tot geweld kan lei in ŉ land wat reeds ŉ geskiedenis daarvan het. Regters het die afgelope twee weke deur bokse bewysstukke gesif om te bepaal of daar wel enige ongerymdhede was om die verkiesingsuitslag nietig te verklaar. Die hof het egter bevind die verkiesing het voldoen aan die standaarde vir integriteit, verifieerbaarheid, sekerheid en deursigtigheid. Enige “ongerymdhede” was nie van so ŉ omvang dat dit die finale verkiesingsuitslae sou raak nie en die hof het die aansoek verwerp. Albei kandidate het onderneem om die hofbeslissing te aanvaar. “Ons het nog altyd die oppergesag van die reg en die grondwet voorgestaan. In hierdie verband respekteer ons die mening van die hof, hoewel ons heftig van die besluit verskil,” het Odinga ná afloop van die uitspraak in ŉ verklaring gesê. Ruto sal nou op 13 September as president beëdig word. Hy word Kenia se vyfde president sedert onafhanklikheid in 1963 van Brittanje verkry is en neem die leisels oor van ŉ land wat geteister word deur inflasie, hoë werkloosheid en ŉ verlammende droogte.